Karácsony Gergely, Gyurcsány Ferenc és Juhász Péter tartott sajtótájékoztatót. Közös visszalépéseket jelentettek be a DK-MSZP-P és az Együtt jelöltjeire vonatkozóan. A résztvevők kritikával illették a Momentum és az LMP koordinációtól elzárkózó viselkedését. Ugyanakkor további bejelentésekre és visszalépésekre számítanak, illetve ebbéli reményüket fejezték ki. Ez megtörtént: az LMP is bejelentette, visszalép csepeli jelöltjük.

Diadalmámor és totális összeomlás - ez maradt a 2018-as parlamenti választás után. Magyarország tehát egyrészt olyan, mint volt immár nyolc évig, eközben mégis egészen más lett, mint április 8-án reggel volt. A nagy kérdés most az: hogy jutottunk idáig, és mi jön most. Igyekszünk válaszokat találni.

Bejelentést tett Juhász Péter, Karácsony Gergely és Gyurcsány Ferenc, az Együtt, az MSZP-Párbeszéd és a DK nevében. Juhász szerint sikerült előre lépni az irányba, hogy minden egyéni választókerületben egy demokratikus ellenzéki jelölt álljon szemben a kormánypártival. Szerinte egyébként már októberben is meg lehetett volna egyezni. Csepelen most már Szabó Szabolcs áll szemben Németh Szilárddal – igaz, még a jobbikos és LMP-s jelölt is ott van. Vajda Zoltán is egyedül áll Szatmáry Kristóffal, Orosházán pedig vélhetően Bod Tamás fog Simonka Györggyel szembeállni, de ez még nem dőlt el.

© Túry Gergely

Az Együtt visszalépteti a jelöltjeit az MSZP és DK jelöltek javára, az MSZP javára Budapesten három helyen, vidéken pedig további helyeken, Juhász sorolja a neveket. A DK javára a fővárosban három, vidéken pedig két helyen.

A következő MSZP-P-s jelöltek javára lépnek vissza az Együtt jelöltjei: Hiller István (XX. kerület), Szabó Tímea (III. kerület), Molnár Gyula (XXII. kerület), Csabai Lászlóné (Nyíregyháza), Gurmai Zita (Debrecen), Stefanik Zsolt (Szigetszentmiklós).

És a következő DK-s jelöltek javára: Niedermüller Péter (II. kerület), Bauer Tamás (XII. kerület), Gy. Németh Erzsébet (XI. kerület), Glázer Tímea (Győr), Rónai Sándor (Dunakeszi).

© Túry Gergely

Juhász kárhoztatta az LMP-t és a Momentumot, amelyek még mindig nem hajlandóak a tömeges visszalépésekre. Az Együtt pártlistája nincs veszélyben, Juhász szerint bent lesznek a Parlamentben – igaz, tehetjük hozzá, az eddigi közvélemény-kutatások nem ezt támasztják alá.

Gyurcsány Ferenc köszönetet mondott a résztvevőknek, a sok vita kényszer, a cél a tisztább kép kialakítása. Van még teendő, vannak még háttérkonzultációk, lehetnek még bejelentések, ebben bíznak a résztvevők. Gurcsány maga is sokáig hezitált Nemes Gábor szakszervezeti vezető visszavonásáról, de végül meghozta ezt a döntést, bármennyire is fontosnak tartja a szakszervezetek politikai képviseletét. Találnak neki más szerepet később. A cél, hogy a Fidesz kisebbségbe szoruljon, ennek kell mindenkit alárendelni.

© Túry Gergely

Karácsony Gergely először átadta a szót V. Naszályi Mártának, aki bejelenti, visszalép a belvárosi választókerületben az ellenzéki győzelem reményében Csárdi Antalnak, jóllehet Naszályi népszerűbb volt a méréseken, de ennek ellenére gesztust tett a Párbeszéd politikusa. Naszályi azt kérte, az LMP viszonozza ezt a gesztust. Karácsony szintén örült, hogy létrejött ez a megállapodás. Az MSZP-P miniszterelnök-jelöltje szerint ezek a visszalépések most nagy terhet tesznek az LMP vállára, hiszen most csak rajtuk múlik ezután a legteljesebb baloldali ellenzéki koordináció.

V. Naszályi a sajtótájékoztató után újságírói kérdésre azt mondta, csak akkor nyerhető a belvárosi körzet, ha egy jelölt áll szemben Hollik István fideszes jelölttel. Nehéz körzet ez. Karácsony Gergely azt nyilatkozta, örül, ha lesznek még visszalépések, de ő szerdai határidőt szabott, mostantól csak kampányolni fog. Szabó Szabolcs úgy fogalmazott, örül, hogy végül így döntöttek a pártok, minél kevesebb ellenzéki jeölt kell, "Csepelen már viszonylag jól állunk".

Az MSZP-P, a DK és az Együtt sajtótájékoztatója után az LMP is tartott egy sajtótájékoztatót, ugyanott, a Képviselői Irodaház előtt. Bejelentették, visszalép csepeli jelöltjük, Tenk András.